Mobiele klaskamers om Garies-leerders by te staan(Foto: Northern Cape Department of Education / Facebook) Die Noord-Kaapse onderwysdepartement gaan 11 mobiele klaskamers as ’n onmiddellike ingryping beskikbaar stel sodat leerders van die Hoërskool Garies teen 11 Oktober kan terugkeer skool toe. Die skool se 21 gr. 12-leerders sal in die koshuis gehuisves word, waar hulle hul eksamen sal voortsit. Dít volg nadat ’n verwoestende brand Saterdag sowat 80% van dié skoolgebou vernietig het. Die LUR vir onderwys, Zolile Monakali, het die skool Maandag saam met die burgemeester van die Kammiesberg- plaaslike munisipaliteit en ander senior amptenare besoek om oor die pad vorentoe te besin. Die skool se administrasiekantoor, ablusiegeriewe en altesaam 11 klaskamers het Saterdag in die slag gebly, terwyl verskeie meubelstukke en onderrig- en ondersteuningsmateriale ook verwoes is. Die hoërskool het altesaam 11 onderwysers en 216 leerders, van wie 136 in die skool se koshuis gehuisves word. Na verneem word, is die koshuis nie beskadig nie. Geoffrey van der Merwe, woordvoerder vir die onderwysdepartement, sê die oorsaak van die brand is nie duidelik nie en die polisie se forensiese ondersoek duur steeds voort.